มท.1ห่วงบาทแข็งโทษธปท.ต้นเหตุ
รมว.มหาดไทย เผย รัฐบาล เป็นห่วงบาทแข็ง โยนบาป ธปท. ต้นเหตุ หวั่น ประชาชน โทษ รัฐบาล บริหารไม่ดี
8 พ.ค. 2556

รมว.มหาดไทย เผย รัฐบาล เป็นห่วงบาทแข็ง โยนบาป ธปท. ต้นเหตุ หวั่น ประชาชน โทษ รัฐบาล บริหารไม่ดี
นายจารุพงศ์ เรืองสุวรรณ รัฐมนตรีว่าการกระทรวงมหาดไทย กล่าวว่า ในที่ประชุมคณะรัฐมนตรี วานนี้ (7พ.ค.) ได้หารือในประเด็นอัตราเงินบาทแข็งค่า โดยได้นำข้อเสนอแนะของนายวีรพงษ์ รามางกูร ประธานคณะกรรมการธนาคารแห่งประเทศไทย(ธปท.) มาวิเคราะห์ เห็นว่า ขณะนี้เกิดผลกระทบขึ้นแล้วในหลายภาคธุรกิจ โดยเฉพาะธุรกิจที่ต้องพึ่งพาการส่งออก และภาคเกษตรกรรมที่แม้ว่าจะมีการส่งออกสินค้าร้อยละ 30 - 40 แต่ได้รับผลกระทบเดือดร้อนจากเงินบาทแข็งค่า
ทั้งนี้ กระทรวงมหาดไทย รับที่จะไปชี้แจงทำความเข้าใจกับประชาชน เพราะเป็นเรื่องเศรษฐกิจที่เข้าใจยาก โดยเบื้องต้นจะต้องทำความเข้าใจกับประชาชนว่าการทำงานของกระทรวงการคลัง กับธนาคารแห่งประเทศไทย แยกกันเป็นเอกเทศ แต่เมื่อเกิดเหตุการณ์ขึ้นรัฐบาลจะเป็นผู้รับผิดชอบ เพราะประชาชนจะกล่าวโทษรัฐบาลว่าบริหารไม่ดีและให้รัฐบาลรับผิดชอบ จึงจำเป็นที่จะต้องทำความเข้าใจให้ประชาชนเข้าใจถึงความจริงในเรื่องนี้ รัฐบาลอยากให้ประชาชนเข้าใจว่าหากมีผลกระทบเกิดขึ้นใครจะต้องรับผิดชอบ เพราะคนทำต้องรับผิดชอบ